CELEX: 32021R2156
Language: hu
Date: 2021-09-17 00:00:00
Title: A Bizottság (EU) 2021/2156 felhatalmazáson alapuló rendelete (2021. szeptember 17.) az (EU) 2017/625 európai parlamenti és tanácsi rendeletnek a Rift-völgyi lázzal foglalkozó európai uniós referencialaboratórium létrehozása révén történő kiegészítéséről (EGT-vonatkozású szöveg)

2021.12.7.   
               
               
                  HU
               
               
                  Az Európai Unió Hivatalos Lapja
               
               
                  L 436/26
               
            
         A BIZOTTSÁG (EU) 2021/2156 FELHATALMAZÁSON ALAPULÓ RENDELETE
         (2021. szeptember 17.)
         az (EU) 2017/625 európai parlamenti és tanácsi rendeletnek a Rift-völgyi lázzal foglalkozó európai uniós referencialaboratórium létrehozása révén történő kiegészítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló, 2017. március 15-i (EU) 2017/625 európai parlamenti és tanácsi rendeletre (a hatósági ellenőrzésekről szóló rendelet) (1) és különösen annak 92. cikke (4) bekezdésére,
         mivel:
         
                     (1)
                  
                  
                     A Rift-völgyi láz (RVF) a vadon élő és háziasított kérődzők új, zoonotikus, vektorok által terjesztett, vírusos megbetegedése, amely határokon átnyúló potenciális veszélyt jelent. Az RVF-ben megbetegedett háziasított kérődzőket a vetélés és az újszülöttkori mortalitás magas aránya jellemzi. Emberek esetében a kór főként influenzaszerű betegségként jelentkezik; a betegek egy kisebb része agyvelőgyulladást vagy akár súlyos májbetegséget is kaphat, amely vérzéses tünetekkel jár. Az RVF szerepel az Állategészségügyi Világszervezet (OIE) bejelentési kötelezettség alá tartozó állatbetegségeket felsoroló jegyzékén (2).
                  
               
                     (2)
                  
                  
                     Az Európai Betegségmegelőzési és Járványvédelmi Központ (ECDC) 2019 márciusában – a Mayotte-on bejelentett esetek számának növekedésével összefüggésben – gyors kockázatértékelést tett közzé az RVF-vírus behozatalának és a vírusnak az Unión és az Európai Gazdasági Térségen (EGT) belüli továbbterjedésével kapcsolatban (3). Az értékelés kiemelte, hogy nagyon alacsony a kockázata annak, hogy az Unióban és az EGT-ben járvány törjön ki az RVF vírusnak az állatok és állati termékek legális kereskedelme révén történő behurcolása miatt, ugyanakkor a fertőzött kérődzőkből származó friss hús, pasztörizálatlan tej és kezeletlen termékek személyes poggyászban történő illegális szállítása kockázatot jelenthet. Az ECDC megállapította, hogy amennyiben a vírus bejut az Unió és az EGT kontinentális területeire, nem zárható ki annak az esélye, hogy vektorok révén továbbterjed az állatok között.
                  
               
                     (3)
                  
                  
                     Az Európai Élelmiszerbiztonsági Hatóság (EFSA) 2020. január 23-án tudományos véleményt fogadott el az RVF-ről (4), amelyben jelezte, hogy nem szabad figyelmen kívül hagyni annak a kockázatát, hogy az RVF átterjedhet az Unióval szomszédos országokra, illetve a fertőzött vektorok bejuthatnak az Unióba.
                  
               
                     (4)
                  
                  
                     Az RVF Unióba való behurcolásának kockázatára tekintettel az Uniónak e betegség ellen megfelelő felügyeleti és járványvédelmi intézkedéseket kell hoznia az (EU) 2016/429 európai parlamenti és tanácsi rendelettel (5) összhangban, amely jogi keretet hoz létre a jegyzékbe foglalt betegségek megelőzésére és leküzdésére. Az (EU) 2018/1882 bizottsági végrehajtási rendelet (6) mellékletének megfelelően az RVF A, D és E kategóriájú betegségnek minősül, amelynek észlelését követően azonnali mentesítési intézkedéseket kell hozni.
                  
               
                     (5)
                  
                  
                     Az Unió megfelelő felügyeleti és járványvédelmi intézkedésekkel rendelkezik az RVF ellen annak azonnali felszámolására, amennyiben a betegség bejut az Unióba. Ahhoz, hogy ezek az intézkedések tartósan hatékonyak legyenek, gondoskodni kell a megfelelő készenlétről és a betegség elleni küzdelemhez felhasználható források rendelkezésre bocsátásáról is, figyelembe véve többek között a betegség zoonotikus potenciálját. Ezzel összefüggésben elegendő laboratóriumi tesztelési kapacitást kell biztosítani, mivel a minőségi tesztelési kapacitás elengedhetetlen a felügyeleti és járványvédelmi intézkedések végrehajtásához, és végsősoron annak megakadályozásához, hogy a betegség bejusson az Unióba.
                  
               
                     (6)
                  
                  
                     Az Unió még nem hozott létre Rift-völgyi lázzal foglalkozó európai uniós referencialaboratóriumot. Egy referencialaboratórium kijelölése nélkülözhetetlen feltétele annak, hogy a felügyeleti és járványvédelmi intézkedéseket az Unió egész területén tudományos alapon és egységes módon lehessen alkalmazni.
                  
               
                     (7)
                  
                  
                     Ezért e rendelettel létre kell hozni egy, a Rift-völgyi lázzal foglalkozó európai uniós referencialaboratóriumot, amely hozzájárul a hatósági ellenőrzések hatékonyságának biztosításához és a hatósági laboratóriumoknak nyújtott segítség koordinálásához,
                  
               ELFOGADTA EZT A RENDELETET:
         
            1. cikk
            Létrejön a Rift-völgyi lázzal foglalkozó európai uniós referencialaboratórium.
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. szeptember 17-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 95., 2017.4.7., 1. o.
         
         
            (2)  A szárazföldi és vízi állatok bejelentési kötelezettség alá tartozó betegségeinek OIE-jegyzéke (https://www.oie.int/en/what-we-do/animal-health-and-welfare/animal-diseases).
         
            (3)  Európai Betegségmegelőzési és Járványvédelmi Központ. Gyors kockázatértékelés: Rift Valley fever outbreak in Mayotte, France, 2019. március 7. Stockholm: ECDC; 2019.
         
            (4)  The EFSA Journal (2020); 18(3):6041.
         
            (5)  Az Európai Parlament és a Tanács (EU) 2016/429 rendelete (2016. március 9.) a fertőző állatbetegségekről és egyes állategészségügyi jogi aktusok módosításáról és hatályon kívül helyezéséről (Állategészségügyi rendelet) (HL L 84., 2016.3.31., 1. o.).
         
            (6)  A Bizottság (EU) 2018/1882 végrehajtási rendelete (2018. december 3.) egyes betegségmegelőzési és járványvédelmi szabályoknak a jegyzékbe foglalt betegségek kategóriáira történő alkalmazásáról, valamint a jegyzékbe foglalt betegségek terjedésére nézve számottevő kockázatot jelentő fajok és fajcsoportok jegyzékének megállapításáról (HL L 308., 2018.12.4., 21. o.).